To‘raqo‘rg‘ondagi yangi IES qurilishiga JICA krediti jalb qilinadi

O‘zbekiston hukumati 2014-yil iyulda Namangan viloyatidagi To‘raqo‘rg‘on issiqlik elektr stansiyasi qurilishiga Yaponiya Xalqaro hamkorlik agentligi (JICA)ning 650 million AQSh dollarilik kreditini jalb qilishni rejalashtirmoqda. Bu haqda UzDaily xabar berdi.

“Yilning boshida hamkorlikda ishlash grafiki tasdiqlangan edi. Aprelda yaponiyaliklar loyihani baholashni yakunlashi lozim. Kredit shartnomasi may-iyun oylarida imzolanishi ko‘zda tutilgan”, — deydi nashr manbasi.
2013-yil avgustda “O‘zbekenergo” davlat aksionerlik kompaniyasi dastlabki narxi bir milliard dollar bo‘lgan To‘raqo‘rg‘on issiqlik elektr stansiyasi qurilishini boshlagan edi.
Loyihada To‘raqo‘rg‘on issiqlik elektr stansiyasi har bir blokning quvvati 450 megavattdan iborat ikkita energoblokka ega bo‘lishi, ulardagi bug‘-gazli turbinalar yiliga yetti milliard kilovatt-soat elektr quvvati ishlab chiqarishi nazarda tutilgan.
Birinchi energoblok 2016-yilda, ikkinchisi esa 2017-yilda ishga tushirilishi rejalashtirlmoqda. 2014-yilning birinchi yarmida texnologik jihozlar yetkazib berishga tender e’lon qilinishi ko‘zda tutilgan.
Loyihani mablag‘ bilan ta’minlash JICA’dan olinadigan qarzdan tashqari, O‘zbekiston tiklanish va taraqqiyot fondidan kredit hamda “O‘zbekenergo”ning xususiy mablag‘lari evaziga amalga oshiriladi.
Namanga viloyatida yangi IES Farg‘ona, Namangan, Andijon viloyatlari iste’molchilarini elektr energiyasi bilan ta’minlash maqsadida qurilmoqda.